**Partneri smo u projektu GLOBUS (Gradimo Lokalnu Održivost za Bolje Uspješnije Sutra)**

Projektom GLOBUS – Gradimo Lokalnu Održivost za Bolje Uspješnije Sutra razvijati će se i dodatno jačati sposobnosti, vještine, znanja i aktivno sudjelovanje učenika i njihovih nastavnika u području održivog razvoja u školama Istočne Hrvatske (Osječko-baranjska i Vukovarsko-srijemska županija). Projekt će se provoditi kroz međusektorsku suradnju udruge i škola. Partneri na projektu su 10 osnovnih škola: OŠ "Mladost" Osijek; OŠ "Tin Ujević" Osijek, OŠ Vladimira Becića Osijek, OŠ Dalj, Dalj; OŠ Zmajevac, Zmajevac; OŠ Lug, Lug; OŠ Blage Zadre Vukovar; OŠ Siniše Glavaševića Vukovar; OŠ "Vladimir Nazor" Komletinci; OŠ "Antun i Stjepan Radić" Gunja. Škole partneri dio su mreže interkulturnih škola s kojima Nansen dijalog centar surađuje zadnjih 10 godina kroz program interkulturnog učenja (KDBZ). Uz to, zajedno su surađivali i na projektu UZBRDO čija je tema bio upravo održivi razvoj. U sklopu tog projekta unaprjeđivala su se znanja i vještine učitelja i učenika za održivi razvoj. Ovim će se projektom integrirati poučavanje učenika svih triju sastavnica održivog razvoja (ekološka, socijalna/društvena i gospodarska) u 10 partnerskih škola (s planiranih 200 uključenih učenika kao direktnih korisnika projekta), kroz provedbu edukacije i mentorstva učitelja, edukacije učenika, akcijskih istraživanja i školskih mini projekata kao odgovora na potrebe zajednice.

20 učitelja uključenih u projekt po završetku edukacije, uz podršku i mentorstvo vanjske stručne suradnice, provodit će s učenicima istraživanja i mini projekte. Edukacija učitelja ključna je sastavnica projekta jer su učitelji multiplikatori i osiguravaju veću diseminaciju te omogućavaju uključenost većeg broja učenika (200 učenika izravnih korisnika u projektu). Dodatno, ulaganje u učitelje osigurava održivost jer učitelji osiguravaju prijenos znanja i vještina i budućim generacijama. Na početku projekta učitelji (prethodno osnaženi u području održivog razvoja i educirani za provođenje akcijskih istraživanja) će za svoje učenike održati edukaciju o održivom razvoju. Po završetku edukacije uslijedit će priprema za provedbu akcijskih istraživanja. Kako bi ih proveli, učenici će prvo morati kritički sagledati situaciju u svojoj lokalnoj zajednici i detektirati probleme u njoj. Primjenom prethodno stečenih znanja o održivom razvoju ponudit će odgovore na te probleme. Kako bi uspostavili referentnu točku istraživanja pripremit će anketne upitnike kojima će ispitivati mnijenje lokalnog stanovništva. Nakon toga izradit će akcijski plan i prezentirati ga, zajedno s rezultatima provedene ankete, donosiocima odluka, te ih pozvati na suradnju. Učenici će potom krenuti u provedbu mini projekta i realizaciju svoje ideje. Mini projekti bit će orijentirani na stjecanje i socijalnih i praktičnih vještina, uključivati će socijalnu, gospodarsku i ekološku sastavnicu održivog razvoja, a osmisliti će ih učenici u suradnji sa svojim učiteljima. Naglasak će biti stavljen na povezivanje škola s dionicima u lokalnoj zajednici, uključujući volonterski angažman prijašnjih i sadašnjih učenika partnerskih škola. U realizaciju mini projekata dodatno će se uključiti i drugi učenici i učitelji škole, roditelji i obitelji. Nakon realizacije mini projekata provest će drugi dio istraživanja i ponovno anketirati stanovništvo kako bi utvrdili učinak mini projekta na lokalnu zajednicu. Njihovi će rezultati biti predstavljeni u konačnim rezultatima projekta. U svrhu promocije, sve projektne aktivnosti će se dokumentirati i svaki će projektni partner na kraju projekta napraviti digitalni promotivni materijal (npr. kratki film, digitalna priča, stop animacija). Diseminacija projekta i razmjena stečenih znanja, iskustava i najboljih primjera dobre prakse ostvarit će se kroz organizaciju završnog susreta učenika. Na njemu će se sastati učenici i učitelji koji su sudjelovali u projektu (iz svih 10 partnerskih škola). Taj će događaj dodatno povezati partnerske škole, njihove učitelje i učenike. Jačanjem kompetencija, projekt GLOBUS će osnažiti, osvijestiti mogućnosti i potaknuti učenike na djelovanje te odgovorno ponašanje i izbore u stvaranju održivih zajednica.